Author: agenda0
Company: agenda

Návrh na zvýšenie nákladov stavby

	Súhlas na začatie obstarávania projektovej dokumentácie  stavby „Rekonštrukcia objektu LUNA pre SPK“ pre SPU Nitra bol vydaný Ministerstvom financií SR dňa 8. 7. 1998 s podmienkou, že budú riešené len najnutnejšie práce s cieľom zníženia nákladov stavby. Pôvodný prepočet nákladov stavby projektantom bol na sumu 70, 715 mil. Sk a celkový náklad stavby vrátane projektovej dokumentácie a prvotného vybavenia bol predpokladaný vo výške 99,016 mil. Sk.

	Súhlas na začatie stavby bol vydaný MF SR dňa 24. 9. 1998 po prehodnotení vecnej náplne rekonštrukcie s predpokladaným rozpočtovým nákladom stavby 74,999 mil. Sk s podmienkou, že vychádzajúc z požiadavky efektívnosti, účelnosti a hospodárnosti vynakladania rozpočtových prostriedkov naďalej treba vynaložiť všetky kroky na zníženie (zreálnenie) celkového nákladu stavby rekonštrukcie.

	Rokovacím konaním bola na vypracovanie projektovej dokumentácie, inžinierskej činnosti vrátane získania stavebného povolenia vybraná firma CONSULT, s. r. o., s ktorou bola 8. 9. 1998 podpísaná zmluva o dielo na 3,877 mil. Sk. Pri vypracovaní projektu pre stavebné povolenie  predložil projektant rozpočet na rekonštrukciu objektu LUNA vo výške 267 620 907,- Sk. Investor žiadal projektanta o zdôvodnenie tohto prepočtu pričom projektant argumentoval, že prvý prepočet bol len odhadový a iba pri spracovaní projektovej dokumentácie na stavebné povolenie bolo možné podrobne určiť výkazy výmer jednotlivých profesií a spracovať investičný náklad stavby.

	Nakoľko sa jedná o rekonštrukciu bývalej výrobnej haly na knižnicu a rekonštrukcia si vyžiada podstatne vyššie náklady ako boli pôvodne predpokladané a to vybudovanie novej strechy, obvodového plášťa vrátane okien a podláh, kompletnú zmenu dispozičného riešenia, novú kotolňu a trafostanicu, bez ktorých by budova nebola prevádzkyschopná. Nemalou položkou boli aj asanačné práce vrátane odstránenia strojov a zariadení osadených na špeciálnych základoch. 

	Verejnou súťažou bol dňa 16. 6. 1999 vybraný dodávateľ stavby firma NOVOSEDLÍK, s. r. o. Nitra, s ktorou bola podpísaná zmluva o dielo dňa 21. 6. 1999 na sumu  150,065 mil. Sk.  Ukončenie stavby sa predpokladalo v novembri 2000.

	Ministerstvo školstva SR následne požiadalo Ministerstvo financií SR listom zo dňa 23. 8. 1999 o preradenie stavby „Rekonštrukcia objektu LUNA pre SPK“ medzi akcie financované formou individuálnych výdavkov v roku 1999. Ministerstvo financií SR s týmto nesúhlasilo s tým, že nepovažuje odôvodnenie zvýšenia nákladov na základe verejnej súťaže za dostačujúce a trvá na tom, aby MŠ SR využilo všetky možnosti a realizovalo kroky na zníženie celkového nákladu stavby.

	Na základe uvedenej skutočnosti Ministerstvo školstva SR požiadalo SPU Nitra o opätovné prehodnotenie rozsahu rekonštrukčných prác s tým, že budú vylúčené učebne, rokovacia sála, neštandartná vybavenosť a zabezpečí sa sprevádzkovanie ucelenej etapy výstavby. Listom  zo dňa 28. 7. 2000  prisľúbil  rektor SPU Nitra, že po prehodnotení rozsahu rekonštrukcie, ktorá zahŕňa len skutočne nevyhnutné stavebné práce sa upraví celkový náklad stavby  na 99,5 mil. Sk. Vzhľadom k tomu, že sa nepodarilo uvedené zníženie premietnuť do zmluvy s dodávateľom, ktorý namietal, že s takýmto znížením nie je možné ukončiť rekonštrukčné práce tak, aby bolo možné zabezpečiť kolaudačné rozhodnutie a budova by bola prevádzkyschopná, požiadalo opätovne Ministerstvo školstva SR Ministerstvo          financií SR dňa 14. 12. 2000 o pokračovanie uvedenej stavby v roku 2001 v rozsahu potvrdenej zmluvy o dielo s dodávateľom stavby. Ministerka financií SR v odpovedi vyjadrila konštatovanie, že nemá na posudzovanie zvyšovania rozpočtov stavieb kvalifikovaných pracovníkov a preto nevie posúdiť opodstatnenosť a nevyhnutnú potrebu zvýšenia obstarávacej ceny a preto odporúča aby požadované zvýšenie ceny bolo expertízne posúdené. Následne zabezpečilo  MŠ SR  vypracovanie expertízneho posudku na Katedre technológie stavieb Stavebnej fakulty STU v Bratislave, ktorá uvedený posudok spracovala a predložila v júni 2001.

	V závere posudku sa konštatuje skutočnosť, že každé oddialenie stavby má negatívny vplyv na výslednú cenu stavby, ktorá bude iba narastať. Expertízne posúdenie, ktoré bolo spracované za účelom zreálnenia nákladov na stavbu „Rekonštrukcia objektu LUNA pre SPK“ navrhuje možné zmeny a zámeny konštrukčných  prvkov a materiálov, ktoré by mali ovplyvniť predpokladanú cenu rekonštrukcie v smere nadol V podstate predložená cena dodávateľov stavby firmou NOVOSEDLÍK, s. r. o. je reálna a podľa posudku je v hranici rozpätia, mala by sa pohybovať od 136,753 mil. Sk do maximálne 155,898 mil. Sk. Exaktné zreálnenie ceny je možné po spracovaní zostatkového rozpočtu.

	Expertízny posudok bol zaslaný Ministerstvu financií SR dňa 20. júna 2001 s opätovnou žiadosťou o preradenie stavby medzi stavby financované z individuálnych  výdavkov.

	V odpovedi Ministerstva financií SR doručenej Ministerstvu školstva SR                      3. septembra 2001 sa konštatuje, že vzhľadom k bodu A.5 uznesenia vlády SR č. 805 zo dňa 9. októbra 2000 k návrhu štátneho rozpočtu na rok 2001 začatie obstarávania stavieb v roku 2001 s predpokladanou celkovou obstarávacou cenou nad 100, 0 mil. Sk financovaných formou individuálnych výdavkov je možné len so súhlasom vlády SR. Ďalej sa tu uvádza, že v návrhu uznesenia vlády SR k návrhu štátneho rozpočtu  na rok 2002 sa od roku 2002 bude predkladať vláde SR na posúdenie kompletný materiál zdôvodňujúci zvýšenie ceny stavby u stavieb, u ktorých v priebehu realizácie skutočná obstarávacia cena dosiahne 100, 0 mil. Sk z dôvodu zmien v projektovej dokumentácii a naviac prác z titulu rozšírenia resp. zmien stavebných projektov.

	Záverom konštatujeme, že v súčasnosti je cena stavby 162,342 mil. Sk, čo zahŕňa  stavebné práce vo výške 142,8 mil. Sk, projektovú dokumentáciu, vrátane jej zmeny vyplývajúcej z expertízneho posudku, demontáž starej technológie, dodávku a montáž regálov a prvotné stavebné úpravy vykonané ešte v roku 1998, aby bolo možné aj v provizórnych podmienkach poskytovať knižničné služby.  Objem stavebných prác vo výške 142,8 mil. Sk je v hraniciach rozpätia expertízneho posudku (136,753 až 155,898 mil. Sk).

	V provizóriu funguje Slovenská poľnohospodárska knižnica už štvrtý kalendárny rok a nemôže v takýchto podmienkach plniť všetky svoje funkcie, ktoré od nej oprávnene očakáva učiteľská aj študentská akademická verejnosť. Zamestnanci knižnice najmä v jesenných, zimných a jarných mesiacoch pracujú v neúnosných podmienkach, rekonštrukcia sa uskutočňuje za plnej prevádzky knižnice, čo zvyšuje aj pravdepodobnosť úrazu zamestnancov či študentov. Taktiež je zvýšené riziko znehodnotenia zariadení a materiálov knižnice. Z týchto dôvodov je želateľné ukončiť stavbu v čo najkratšom čase. Ministerstvo školstva SR vzhľadom na možnosti štátneho rozpočtu predpokladá ukončenie stavby v roku 2004, pričom v návrhu rozpočtu na rok 2002 bolo uvažované už so zvýšeným nákladov stavby vo výške 168,80 mil. Sk. Tento náklad bol upresnený na 162,342 mil. Sk.